b"\n_START_ARTICLE_\nColmado\n_START_PARAGRAPH_\nUn colmado o botiga de queviures \xc3\xa9s un tipus de botiga d'ultramarins caracter\xc3\xadstic de Barcelona que va apar\xc3\xa8ixer al segle XIX, sobretot a l'Eixample de Barcelona, per\xc3\xb2 que avui gaireb\xc3\xa9 ha desaparegut. La denominaci\xc3\xb3 va apar\xc3\xa8ixer cap al 1915._NEWLINE_Es tractava de comer\xc3\xa7os familiars d'ultramarins, que solien situar-se als xamfrans o cantonades i que destacaven pels seus grans aparadors, plens de bat a bat, en horitzontal i en vertical, de diferents productes, cada un amb unes etiquetes de preus, fetes a m\xc3\xa0, d'un estil molt caracter\xc3\xadstic i que encara s'empra en alguns comer\xc3\xa7os barcelonins._NEWLINE_Aquestes etiquetes es consideren part del disseny barcelon\xc3\xad: es tracta d'uns quadrats de color groc viu, on s'utilitza nom\xc3\xa9s dos retoladors gruixuts, vermell i negre, per indicar el nom del producte i el preu, en car\xc3\xa0cters grossos que ocupen tot l'espai disponible i que s'emmarquen amb un tra\xc3\xa7 gruixut, normalment negre. Actualment existeixen altres productes (estovalles, gots, accessoris i estris de taula, etc.) amb aquest tipus d'etiquetes impreses._NEWLINE_D'altra banda, a Barcelona, tot i que cada cop menys, encara \xc3\xa9s habitual anomenar colmado les botigues de productes variats i petits supermercats. El nom, considerat un castellanisme, \xc3\xa9s pres directament del castell\xc3\xa0 (procedent del verb colmar, 'omplir fins dalt') i prov\xc3\xa9 precisament de l'aparador, que estava ple de gom a gom."